### NN 133/2025 (29.10.2025.), Pravilnik o sadržaju i načinu dostave obavijesti o trgovanju udjelima AIF-ova kojima upravlja UAIF iz treće države u Republici Hrvatskoj bez europske putovnice

Hrvatska agencija za nadzor financijskih usluga

1956

Na temelju članka 139.b stavka 5. Zakona o alternativnim investicijskim fondovima (»Narodne novine« broj 21/18, 126/19, 110/21, 83/23 i 152/24 dalje: Zakon), Hrvatska agencija za nadzor financijskih usluga (dalje: Hanfa) na sjednici Upravnog vijeća održanoj 22. listopada 2025. godine donosi

PRAVILNIK

O SADRŽAJU I NAČINU DOSTAVE OBAVIJESTI O TRGOVANJU UDJELIMA AIF-ova KOJIMA UPRAVLJA UAIF IZ TREĆE DRŽAVE U REPUBLICI HRVATSKOJ BEZ EUROPSKE PUTOVNICE

I. OPĆE ODREDBE

Članak 1.

(1) U skladu s člankom 139.a stavkom 1. Zakona UAIF iz treće države može profesionalnim ulagateljima u Republici Hrvatskoj distribuirati udjele AIF-ova kojima upravlja.

(2) UAIF iz stavka 1. ovoga članka je dužan za svaki takav AIF Agenciji dostaviti obavijest o namjeri distribucije.

II. SADRŽAJ OBAVIJESTI

Članak 2.

(1) Obavijest iz članka 1. stavka 2. ovoga Pravilnika sadržava sljedeće podatke:

a) podatke o UAIF-u koji uključuju:

1. tvrtku ili naziv i OIB ili drugu odgovarajuću identifikacijsku oznaku UAIF-a,

2. sjedište i adresu,

3. državu,

4. nadležno nadzorno tijelo.

b) program aktivnosti koje UAIF namjeravati obavljati,

c) podatke o AIF-u koji uključuju:

1. naziv AIF-a,

2. informacije o investicijskoj strategiji AIF-a,

3. matičnu državu AIF-a,

4. ISIN,

5. nadležno nadzorno tijelo.

d) podatke o depozitaru AIF-a koji uključuju:

1. tvrtku ili naziv i OIB ili drugu odgovarajuću identifikacijsku oznaku depozitara,

2. sjedište i adresu,

3. državu,

4. nadležno nadzorno tijelo.

e) dodatne informacije iz članka 23. stavka 1. Direktive 2011/61/EU koje uključuju:

1. opis strategije i ciljeva ulaganja AIF-a, informacije o tome gdje je osnovan glavni AIF i gdje su osnovani temeljni fondovi, ako je AIF fond fondova, opis vrsta imovine u koju AIF može ulagati, tehnika koje može koristiti, kao i svih povezanih rizika te investicijskih ograničenja, okolnosti u kojima AIF može koristiti financijsku polugu, vrstu i izvor dozvoljene financijske poluge i povezanih rizika, sva ograničenja u vezi s korištenjem financijske poluge te sve postupke u vezi s ponovnom upotrebom kolaterala i imovine te maksimalnu razinu financijske poluge koju UAIF-ima pravo koristiti za AIF,

2. opis postupaka kojima AIF može promijeniti investicijsku strategiju, investicijsku politiku ili oboje, kao i obvezu obavještavanja i drugih prava ulagatelja kod namjere uvođenja navedenih promjena,

3. opis glavnih pravnih posljedica zaključenog ugovornog odnosa u svrhu ulaganja, uključujući informacije o sudskoj nadležnosti, važećem pravu i o tome postoje li bilo kakvi pravni instrumenti koji osiguravaju priznavanje i izvršenje presuda na teritoriju na kojemu je osnovan AIF,

4. naznaku revizora i drugih pružatelja usluga te opis njihovih dužnosti i prava ulagatelja,

5. opis načina na koji UAIF ispunjava zahtjeve iz članka 24. stavka 4. Zakona,

6. opis poslova upravljanja imovinom i upravljanja rizicima koje je delegirao UAIF i poslova pohrane koje je delegirao depozitar identifikaciju treće osobe kojoj su delegirani poslovi i svih sukoba interesa koji mogu nastati iz takvih delegiranja,

7. opis postupka vrednovanja AIF-a i metodologije određivanja cijena prilikom vrednovanja imovine, uključujući metode koje se koriste za vrednovanje imovine koju je teško procijeniti, te učestalost izračuna vrijednosti imovine AIF-a, u skladu s odredbama dijela devetoga Zakona,

8. opis upravljanja rizikom likvidnosti AIF-a, uključujući prava otkupa u redovitim i u iznimnim okolnostima te postojeće oblike otkupa ugovorene s ulagateljima,

9. opis svih vrsta naknada, troškova i izdataka i njihovih maksimalnih iznosa, koje ulagatelji mogu snositi izravno ili neizravno, te jasan i nedvosmislen opis obračuna naknade,

10. opis načina na koji UAIF osigurava ulagateljima pravedno postupanje i kad god ulagatelj dobije povlašteni tretman ili ima pravo dobiti povlašteni tretman, opis toga povlaštenog tretmana, vrste ulagatelja koji dobivaju takav povlašteni tretman i, gdje je to bitno, njihove pravne ili ekonomske povezanosti s AIF-om ili UAIF-om,

11. postupke i uvjete izdavanja i prodaje udjela ili dionica AIF-a,

12. posljednju neto vrijednost imovine AIF-a ili posljednju tržišnu cijenu udjela ili dionice AIF-a,

13. način dostupnosti posljednjih revidiranih godišnjih izvještaja AIF-a,

14. povijesni prinos AIF-a, kad je dostupan,

15. naznaku glavnog brokera i opis svih značajnih sporazuma AIF-a s njegovim glavnim brokerima i način upravljanja sukobom interesa s tim u vezi, i eventualne odredbe u ugovoru s depozitarom o mogućem prijenosu i ponovnom korištenju imovine AIF-a te informacije o mogućem prijenosu odgovornosti na glavnog brokera,

16. opis kako i kada će ulagateljima biti objavljivane informacije o:

i) postotku imovine AIF-a koja podliježe posebnim mjerama koje proizlaze iz njezine nelikvidne prirode,

ii) svim novim mjerama za upravljanje likvidnošću AIF-a;

iii) trenutnom profilu rizičnosti AIF-a i sustavima upravljanja rizicima koje koristi UAIF za upravljanje navedenim rizicima,

iv) svim promjenama maksimalne razine financijske poluge koju UAIF može koristiti u ime AIF-a, kao i bilo koje pravo ponovnog korištenja kolaterala ili jamstvo odobreno u okviru sporazuma o financijskoj poluzi,

v) ukupan iznos financijske poluge koji koristi AIF.

f) informacije o uspostavljenim mehanizmima za sprječavanje distribucije udjela AIF-a malim ulagateljima, uključujući i slučajeve kad se UAIF oslanja na aktivnosti nezavisnih subjekata za pružanje investicijskih usluga u vezi s AIF-om,

g) podatke o pravnom zastupniku koji uključuju:

1. ime i prezime i adresu,

2. telefonski broj i adresu elektroničke pošte,

h) potvrdu da je pravni zastupnik u mogućnosti ispunjavati uvjete iz Zakona koji se na njega primjenjuju, da zastupa UAIF iz treće države pred sudom i izvan njega, da nastupa kao osoba za kontakt prema Agenciji i ulagateljima u AIF-ove koji su predmet obavijesti,

i) izjavu da pravni zastupnik može adekvatno obavljati funkciju praćenja usklađenosti s relevantnim propisima u skladu sa Zakonom,

j) izjavu UAIF-a iz treće države da se obvezuje ispunjavati uvjete propisane Zakonom i propisima donesenima na temelju Zakona za cijelo vrijeme trgovanja AIF-ovima u Republici Hrvatskoj,

k) podatke koji su Agenciji potrebni za izdavanje računa ili za obavještavanje o primjenjivim regulatornim naknadama ili pristojbama koji uključuju:

1. ime i prezime osobe kojoj se dostavljaju informacije o naknadama,

2. telefonski broj i adresu elektroničke pošte osobe kojoj se dostavljaju informacije o naknadama.

Članak 3.

UAIF je dužan Obavijesti iz članka 1. stavka 2. ovoga Pravilnika priložiti Pravila AIF-a odnosno dokument o osnivanju AIF-a.

III. NAČIN DOSTAVE OBAVIJESTI

Članak 4.

Obavijest se dostavlja na propisanom obrascu iz Priloga 1. ovoga Pravilnika elektroničkim putem na adresu elektroničke pošte passport.aifmd@hanfa.hr.

IV. PRIJELAZNE I ZAVRŠNE ODREDBE

Članak 5.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-01/25-02/04
 Urbroj: 326-01-70-72-25-2
 Zagreb, 22. listopada 2025.

Predsjednik
 Upravnog vijeća
 dr. sc. Ante Žigman, v. r.

PRILOG I

OBAVIJEST O NAMJERI DISTRIBUCIJE AIF-a IZ TREĆE DRŽAVE U REPUBLICI HRVATSKOJ
 (čl. 139.b Zakona1 / čl. 42. AIFMD2)

![](/files/_web/sluzbeni-dio/2025/133429/images/10396.jpg)

![](/files/_web/sluzbeni-dio/2025/133429/images/10388.jpg)

![](/files/_web/sluzbeni-dio/2025/133429/images/10381.jpg)

![](/files/_web/sluzbeni-dio/2025/133429/images/10374.jpg)

![](/files/_web/sluzbeni-dio/2025/133429/images/10366.jpg)

![](/files/_web/sluzbeni-dio/2025/133429/images/10358.jpg)

![](/files/_web/sluzbeni-dio/2025/133429/images/10351.jpg)

![](/files/_web/sluzbeni-dio/2025/133429/images/10342.jpg)